
Ποιο ήταν το σύστημα εξουσίας που επικράτησε στην Κύπρο κατά τη διάρκεια της κυριαρχίας των Φράγκων και των Ενετών; Η κατάκτηση του νησιού από την Οθωμανική αυτοκρατορία ποιες αλλαγές επέφερε; Πώς διαμορφώθηκαν οι σχέσεις μουσουλμάνων και ορθόδοξων εκείνη την περίοδο;
Τι καινούργιο φέρνει η μεταβίβαση της εξουσίας στους Βρετανούς; Ποιες αντιθέσεις υπήρχαν στο εσωτερικό των ελληνοκυπρίων μέχρι τις αρχές του 20ού αιώνα; Πότε αρχίζει και αναδύεται ο τουρκικός εθνοτισμός; Ποιες οι αντιθέσεις εντός του τουρκοκυπριακού στοιχείου στη διάρκεια του Μεσοπολέμου; Πώς εκτυλίχθηκε ο ακήρυκτος ελληνοκυπριακός εμφύλιος στη δεκαετία του ’40;
Πώς ερμηνεύονται οι μεταλλαγές στη στάση της Βρετανίας, της Τουρ​κίας και της Ελλάδας από το τέλος του Β΄ Παγκοσμίου Πολέμου μέχρι το 1958;  Γιατί δεν μπόρεσε να διατηρηθεί το ενιαίο Κυπριακό κράτος; Ποιες οικονομικές μεταβολές χαρακτήρισαν την πρώτη περίοδο της ανεξαρτησίας; Τι ακριβώς έγινε με τα σχέδια Άτσεσον; Ποια η εξέλιξη του ελληνοκυπριακού κομματικού συστήματος; 
Ποιες ήταν οι σχέσεις Αθήνας και Λευκωσίας στη διάρκεια της δικτατο​ρίας; Γιατί φτάσαμε στο πραξικόπημα και στην εισβολή; Ποια διπλωματικά σχέδια αναπτύχθηκαν στην μετά το 1974 περίοδο; Ποιοι οι μετασχηματισμοί στο κοινωνικό και πολιτικό σκηνικό; Γιατί απορρίφθηκε το σχέδιο Ανάν;

Σε αυτά τα ερωτήματα απαντά το βιβλίο, καρπός πολυετούς μελέτης και έρευνας γύρω από πλευρές αυτών των ζητημάτων.

O Σπύρος Σακελλαρόπουλος είναι Αναπληρωτής Καθηγητής στο Τµήµα Κοινωνικής Πολιτικής του Παντείου Πανεπιστηµίου. Έχει συγγράψει πολλά βιβλία και άρθρα στα αγγλικά, στα γαλλικά και στα ισπανικά.  Από τις εκδόσεις Τόπος κυκλοφορούν τα βιβλία του: Νεπάλ: Εθνότητες, κάστες, τάξεις στην κορυφή του κόσμου, 1769-2008 (2013) και Κρίση και κοινωνική διαστρωμάτωση στην Ελλάδα του 21ου αιώνα (2014). Μαζί µε τον Αντώνη Μωυσίδη έχουν επιµεληθεί τον συλλογικό τόµο: Η Ελλάδα τον 19ο & 20ό αιώνα (Τόπος 2010). Το 2016 εκδόθηκε, με επιμέλεια και έρευνα των Σπύρου και Γρηγόρη Σακελλαρόπουλου, το βιβλίο Έτσι αγαπάμε εμείς την Ελλάδα Πλήρη πρακτικά και ιστορικό των δικών Μπελογιάννη. Τα σήματα Βαβούδη (Τόπος 2016).  Είναι διευθυντής της σειράς Σύγχρονη Ριζοσπαστική Θεωρία των εκδόσεων Τόπος. 
Επιπλέον στοιχεία για το βιβλίο, θα βρείτε online στο www.toposbooks.gr

